Kontroverzno imenovanje Ane Stojić Deban na čelo Zagrebačkog holdinga u toj je gradskoj firmi podiglo razinu nezadovoljstva. Ova bivša administrativna tajnica i voditeljica Ureda bivšeg predsjednika Uprave Holdinga Slobodana Ljubičića Kikaša vodit će mega-tvrtku sa 13 tisuća zaposlenih bez ikakvog ozbiljnog poslovnog iskustva.

Cijela Karijera Stojić Deban u Holdingu usko je vezana uz Slobodana Ljubičića. Postavlja se pitanje koliko će biti autonomna u obavljanju posla. Za Ljubičićeva prvog mandata, novoimenovana vršiteljica dužnosti predsjednika Uprave Zagrebačkog holdinga, bila je administrativna tajnica. Nakon što je Ljubičić smijenjen Ana Stojić Deban odlazi na mjesto tajnice u Arenu Zagreb.

Do povratka Ljubičića radila je kao tajnica u Areni Zagreb

Novi predsjednik Uprave Ivo Čović u Holdingu je zatekao dvije tajnice, Anu Stojić Deban i Jelenu Mihinu, od kojih mu je bila potrebna samo jedna. Odlučio je zadržati Mihinu, a Stojić Deban je, nakon što je neko vrijeme bila neraspoređena, otišla u Arenu Zagreb. U Areni je provela sve vrijeme dok se Slobodan Ljubičić nije vratio u Holding.

Nakon Ljubičićeva povratka u Holding koncem 2013. vraća se i Stojić Deban. Reorganizacijom je tada uvedeno mjesto voditelja ureda, a na tu je funkciju iz Arene povučena Ana Stojić Deban. Prema pisanju medija, plaća joj je tada iznosila 16.000 kuna.

Šok u Holdingu

Kada se u petak proširila vijest da će Ana Stojić Deban biti imenovana za v.d. predsjednika Uprave, u Holdingu je zavladala konsternacija, kaže Telegramov izvor. Dosad nije upravljala ni s 20 ljudi, a od danas upravlja s 13.000 zaposlenih i više od 20 poduzeća. Vijest da će žena koja nema ni dana radnog staža u upravljanju voditi tako veliku tvrtku pomalo je zaprepastila i ljude u Holdingu bliske Milanu Bandiću.

Portal dubrovackinet.hr pisao je da je Ana Stojić Deban među svjedocima koji su pozvani na sud u slučaju financiranja kampanje Milana Bandića, odnosno optužbi da je nakon završetka kampanje na račun primio 24 milijuna kuna koje nije prijavio. Kći je Ante Brune Stojića, jednog od visokih vojnih dužnosnika HVO-a, koji se trenutačno nalazi u haškom pritvoru.

Za rubriku vjerovali ili ne

“Potrebno je demistificirati mjesto voditelja ureda”, kaže Telegramov izvor. “Ona je (Stojić Deban) zapravo bila voditeljica ureda. Prvo je bila tajnica koja odgovora na pozive, a onda je kao voditeljica ureda određivala dinamiku tko će i kada doći i slično.”

Ovakvo imenovanje, pa čak i na mjesto vršitelja dužnosti, veliki je skandal, kaže naš izvor. “Postaviti nekog bez iskustva na mjesto čelnika Uprave je za rubriku vjerovali ili ne”, kaže Telegramov izvor iz Holdinga.